Broj: 711-I-1087-M-79/19-02-18

Zagreb, 17. svibnja 2019.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Nikole Grmoje, zastupnika u Hrvatskom saboru,** za davanjem mišljenja Povjerenstva**,** na 50. sjednici održanoj dana 17. svibnja 2019.g., daje sljedeće:

**MIŠLJENJE**

**Sukladno odredbama ZSSI-a, nema zapreke da dužnosnik Nikola Grmoja, zastupnik u Hrvatskom saboru, osobno, kao počasni gost i bez primanja naknade, sudjeluje u scenskom događaju „Prženje pred izbore za EU parlament vol 2“, koji će se održati u organizaciji „stand up comedy“ kluba Studio smjeha.**

Obrazloženje

Zahtjev za davanjem mišljenja Povjerenstva podnio je dužnosnik Nikola Grmoja, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-2010-M-79/19-01-4, dana 13. svibnja 2019.g. povodom kojeg se vodi predmet broj M-79/19.

Dužnosnik u zahtjevu navodi da je, kao zastupnik u Hrvatskom saboru i politički javna osoba, pozvan u „stand up comedy“ klub naziva Studio smijeha, adresa Hebrangova 10, na sudjelovanje u stand up točki naziva „Prženje pred izbore za EU parlament vol 2“, koja će se održati 21. svibnja 2019. u 20:00h. Navodi da su i ostali pozvani sudionici također politički javne osobe. Dužnosnik napominje da se za navedenu manifestaciju plaća ulaznica u pretprodaji u iznosu od 50,00 kn, a 60,00 kn na dan prikazivanja. Naglašava kako nema nikakve financijske koristi od sudjelovanja u navedenom događaju tj. da mu se ne plaća naknada za gostovanje, dnevnica, niti troškovi puta ili smještaja. Slijedom navedenog, dužnosnik moli mišljenje Povjerenstva može li sudjelovati na ovakvoj manifestaciji.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da Nikola Grmoja obnaša dužnost zastupnika u Hrvatskom saboru. Stoga je Nikola Grmoja, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Povjerenstvo je izvršilo uvid u medijsku najavu predmetnog događaja na mrežnoj stranici organizatora (*studiosmjeha.hr*). Pod naslovom „21.05.2019. Roast/Prženje pred izbore za EU Parlament vol 2 u 20:00h“ stoji slijedeći tekst: „Draga publiko,po prvi puta radimo ovako veliki ROAST i jako smo uzbuđeni. Roast pred izbore za EU Parlament održat će se u dva dana jer nam je sedam kandidata potvrdilo dolazak. Roast je koncept u kojem se “počasne” goste i gošće zafrkava šalama na njen/njegov račun odnosno “roasta” ili “roštilja”, te oni kasnije vrate.“ U najavi stoji da će „počasni gosti“ 21. svibnja 2019. biti Nikola Grmoja – MOST, Gordan Maras – SDP te Tomislav Tomašević – Možemo! Razvidno je da će komičnu točku s navedena tri počasna gosta voditi četiri komičara.

S obzirom na činjenične okolnosti predmetnog događaja u kojemu će nastupiti dužnosnik, a koje su navedene u zahtjevu i koje proizlaze iz podataka objavljenih od strane organizatora, Povjerenstvo zaključuje da se radi o događaju u kojem dužnosnik sudjeluje na poziv privatnih osoba, organizatora i to kao osoba iz javnog političkog života, ali ne u obnašanju dužnosti, već kao aktivnost u slobodno vrijeme. Nadalje, proizlazi da dužnosnik osobno sudjeluje u scenskoj točki pa stoga nedvojbeno ne prima dar u vidu besplatnog prisustva scenskom događaju koji bi mu se inače naplatio, odnosno dužnosnik je sudionik, a ne gledatelj. Konačno, dužnosnik povodom sudjelovanja u navedenoj scenskoj točki ne prima nikakvu novčanu naknadu te stoga ne postoji nikakva obveza u smislu prijave stjecanja određenog primitka.

Slijednom navedenog, Povjerenstvo zaključuje da, sukladno odredbama ZSSI-a, nema nikakve zapreke da dužnosnik Nikola Grmoja osobno, kao počasni gost i bez primanja naknade, sudjeluje u predmetnom scenskom događaju. Stoga je Povjerenstvo dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Nikola Grmoja, elektroničkom dostavom
2. Internet stranica Povjerenstva
3. Pismohrana